നവകേരളത്തിനായി ജനകീയാസൂത്രണം രജതജൂബിലി ആഘോഷങ്ങള്ക്ക് തുടക്കമായി കാസര്കോട്: കേരള വികസനത്തിന്റെ പുതിയ മാതൃക സൃഷ്ടിച്ച ജനകീയാസൂത്രണ പ്രസ്ഥാനത്തിന്റെ 25ാം വാര്ഷികാഘോഷങ്ങള്ക്ക് പ്രൗഢമായ തുടക്കം. കോവിഡ് പ്രതിസന്ധിക്കിടയിലും ആസൂത്രണ പ്രവര്ത്തനങ്ങളില് പങ്കാളികളായ ജനപ്രതിനിധികളെയും ഉദ്യോഗസ്ഥരെയും ആദരിച്ചും രജതജൂബിലി സ്മാരകങ്ങളായി മിയാവാക്കി വനവത്കരണത്തിന് തുടക്കം കുറിച്ചുമാണ് തദ്ദേശ സ്ഥാപനങ്ങളില് ആഘോഷങ്ങള്ക്ക് തുടക്കമായത്. കാസര്കോട് ജില്ലാ പഞ്ചായത്തും ജില്ലാ ആസൂത്രണ സമിതിയും സംഘടിപ്പിക്കുന്ന രജതജൂബിലി ആഘോഷ പരിപാടികള് രാജ്മോഹന് ഉണ്ണിത്താന് എം.പി ഉദ്ഘാടനം ചെയ്തു. അധികാരം ജനങ്ങളിലെത്തിക്കാനുള്ള പ്രക്രിയ തുടരണമെന്നും വിപുലമായ അധികാരങ്ങള് തദ്ദേശ സ്ഥാപനങ്ങള്ക്കുണ്ടെന്നും എം.പി പറഞ്ഞു. സ്ത്രീകള്ക്കും പാര്ശ്വവത്കരിക്കപ്പെട്ട വിഭാഗങ്ങള്ക്കുമുള്പ്പെടെ ജനാധിപത്യത്തില് ഇന്ന് അര്ഹമായ സ്ഥാനമുണ്ട്. ജനങ്ങളുടെ ദൈനം ദിന ജീവിതവുമായി ബന്ധപ്പെട്ട അധികാരവും അവകാശവും ജനങ്ങള്ക്ക് ലഭിച്ചത് ജനകീയാസൂത്രണത്തിലൂടെയാണ്. അധികാരം വികേന്ദ്രീകരിക്കപ്പെട്ടെങ്കിലും കാലോചിതമായ പരിഷ്കാരം ആവശ്യമാണ്. ജനകീയാസൂത്രണത്തിലെയും അധികാര വികേന്ദ്രീകരണത്തിലെയും പാളിച്ചകള് മനസിലാക്കി തിരുത്തി മുന്നോട്ട് പോകണമെന്നും ധനകാര്യ കമ്മീഷന് ശുപാര്ശ ചെയ്യുന്ന പണം തദ്ദേശ സ്ഥാപനങ്ങള്ക്ക് യഥാസമയം ലഭ്യമാകണമെന്നും എം.പി പറഞ്ഞു. ജനകീയാസൂത്രണത്തിലൂടെ ജനകീയ വികസന കാഴ്ചപ്പാടുകള് കൊണ്ടു വരാന് സാധിച്ചുവെന്ന് തദ്ദേശ സ്വയംഭരണ വകുപ്പ് പ്രിന്സിപ്പല് സെക്രട്ടറി ശാരദാ മുരളീധരന് പറഞ്ഞു. വൈവിധ്യങ്ങളായ വികസന ആശയങ്ങള് ചര്ച്ച ചെയ്യപ്പെടുമ്ബോള് എല്ലാ വിഭാഗം ജനങ്ങളുടെയും താത്പര്യങ്ങള് പരിഗണിച്ച് മുന്നോട്ട് പോകാന് സാധിക്കുന്നു. ഉല്പാദന മേഖലയിലെ പ്രശ്നങ്ങള് ഉയര്ത്തിക്കൊണ്ടുവരണം. നിശ്ചിത ചട്ടക്കൂടില് നിന്നും പ്രവര്ത്തിക്കേണ്ടി വരുമ്ബോഴുള്ള പരിമിതികള് ഒഴിവാകണമെന്നും അവര് പറഞ്ഞു. ജനകീയാസൂത്രണത്തിലൂടെ പ്രാദേശിക തലത്തില് അടിസ്ഥാന വികസനങ്ങള് യാഥാര്ഥ്യമായെങ്കില് രജതജൂബിലി വര്ഷത്തില് തൊഴില് സൃഷ്ടിക്കാന് നൂതനമായ സംരഭങ്ങള് വരണമെന്ന് മുന് ധനകാര്യ മന്ത്രിയും ജനകീയാസൂത്രണത്തിന്റെ തുടക്കത്തില് ആസൂത്രണ സമിതി അംഗവുമായിരുന്ന ഡോ. ടി.എം. തോമസ് ഐസക് പറഞ്ഞു. കേരളത്തിന്റെ എല്ലാ മേഖലയിലും ഏകോപിപ്പിച്ചുള്ള പ്രവര്ത്തനങ്ങള് ജനകീയാസൂത്രണത്തിന്റെ ഭാഗമായുണ്ടായി. സര്ക്കാര് ആശുപത്രികളിലെ മാനേജ്മെന്റ്, സ്കൂള് പിടിഎ തുടങ്ങിയവയെല്ലാം അധികാര വികേന്ദ്രീകരണത്തിന്റെ ഭാഗമായി വന്നതാണ്. ജനപ്രതിനിധികളെല്ലാം കക്ഷിരാഷ്ട്രീയത്തിനതീതമായി ജനകീയാസൂത്രണത്തില് വികസനത്തിനൊപ്പം നിന്നു. ജനകീയാസൂത്രണത്തില് പ്രാദേശികമായ റോഡുകള്, വീടുകള്, കുടിവെള്ള പദ്ധതികള് അടക്കം നിരവധി അടിസ്ഥാന വികസന പ്രവര്ത്തനങ്ങള് ലക്ഷ്യം കണ്ടു. ജനകീയാസൂത്രണം കേരളത്തില് ഒരു വിസ്ഫോടനമായിരുന്നു. രജതജൂബിലി വര്ഷത്തില് സ്മാരകമായി മിയാവാക്കി വനങ്ങളും പച്ചത്തുരുത്തുകളുമുണ്ടാകുമ്ബോള് ഇവയൊടൊപ്പം വയോജന കേന്ദ്രങ്ങളും വ്യായാമ കേന്ദ്രങ്ങളും കൂടി വരണമെന്നും അദ്ദേഹം പറഞ്ഞു. ജില്ലാ പഞ്ചായത്ത് പ്രസിഡന്റ് ബേബി ബാലകൃഷ്ണന് അധ്യക്ഷത വഹിച്ചു. എ.കെ.എം അഷ്റഫ് എം.എല്.എ, ജില്ലാ പഞ്ചായത്ത് വൈസ് പ്രസിഡന്റ് ഷാനവാസ് പാദൂര്, ജില്ലാ പഞ്ചായത്ത് സെക്രട്ടറി പി. നന്ദകുമാര് എന്നിവര് സംസാരിച്ചു. മുന് തദ്ദേശ സ്വയം ഭരണ വകുപ്പ് മന്ത്രി പരേതനായ ചെര്ക്കളം അബ്ദുള്ളക്ക് വേണ്ടി ഭാര്യ അയിഷയും മുന് ജില്ലാ പഞ്ചായത്ത് പ്രസിഡന്റ് പി.ബി.അബ്ദുല് റസാഖിന് വേണ്ടി ഭാര്യ ഷഫിയ റസാഖും ആദരവ് ഏറ്റുവാങ്ങി. മുന് ജില്ലാ പഞ്ചായത്ത് പ്രസിഡന്റുമാരായ ഇ. പദ്മാവതി, പി.പി. ശ്യാമളാദേവി, എ.ജി.സി ബഷീര്, വൈസ് പ്രസിഡന്റുമാരായിരുന്ന മൊയ്തീന് കുഞ്ഞി കളനാട്, മുഹമ്മദ് മുബാറക് ഹാജി, ഗീതാകൃഷ്ണന്, കുര്യാക്കോസ്, മുന് ജില്ലാ പ്ലാനിങ് ഓഫീസര് വി. മധുസൂദനന് നായര്, ഉദ്യോഗസ്ഥര്, ജനകീയാസൂത്രണ പ്രവര്ത്തകര് എന്നിവരെ ചടങ്ങില് ആദരിച്ചു. ജില്ലാ പഞ്ചായത്ത് വളപ്പിലെ മിയാവാക്കി വനവത്കരണം ജില്ലാ കളക്ടര് ഭണ്ഡാരി സ്വാഗത് രണ്വീര് ചന്ദ് തൈ നട്ട് ഉദ്ഘാടനം ചെയ്തു. ജില്ലാ പഞ്ചായത്ത് അംഗങ്ങള്, ഉദ്യോഗസ്ഥര് എന്നിവരും തൈകള് നട്ടു. നവകേരളത്തിനായി ജനകീയാസൂത്രണം എന്ന മുദ്രാവാക്യവുമായി പുതിയ കാലത്തിനൊപ്പം വികസന കാഴ്ചപ്പാടുകളും രജതജൂബിലി വര്ഷത്തില് പങ്കുവെക്കുന്നു. ജില്ലയിലെ മുഴുവന് തദ്ദേശ സ്ഥാപനങ്ങളിലും തല്സമയം പരിപാടികള് നടന്നു.The post നവകേരളത്തിനായി ജനകീയാസൂത്രണം രജതജൂബിലി ആഘോഷങ്ങള്ക്ക് തുടക്കമായി first appeared on MalayalamExpressOnline.